Tom Behnke (KF), 2008-02-29:
Jeg vil gerne starte med at hilse den her forespørgselsdebat velkommen, også selv om vi har haft den tidligere, og også selv om man kan sige, at der ikke er kommet meget nyt frem siden sidst.
Jeg hilser alligevel debatten velkommen.
Jeg vil også starte med at rose hr. Holger K. Nielsen for en - synes jeg - meget, meget saglig tilgang til debatten og en åbenhed over for alle argumenter og alle faktuelle oplysninger.
Det synes jeg der er god grund til at rose.
Jeg vil også benytte lejligheden til her fra Folketingets talerstol at rose forsvarsministeren for hans helt åbne sagsbehandling og den løbende orientering, vi har fået i udvalget.
Det er helt afgørende for, at vi kan køre den her proces på en fornuftig måde.
Det danske forsvar har brug for fly, vi har brug for flere typer fly efter vores opfattelse, vi skal have kampfly til beskyttelse af Danmark og dansk territorium, og vi skal have kampfly til støtte for vores soldater, både til lands og til søs, både herhjemme og ude i internationale opgaver.
Jeg synes egentlig også, at rapporten fra Dansk Institut for Militære Studier tydeligt viser, at der er et behov.
Spørgsmålet er bare hvordan.
Vi skal også have transportfly til transport af tropper og materiel, herunder til civil støtte og til genopbygning, vi skal have fly til civile opgaver såsom opgaver i forbindelse med havmiljø, vi skal have helikoptere til mange formål; der er søredning, og der kan være transport til beskyttelse af soldater.
Så der er mange forskellige former for muligheder i luften, som vi skal kunne mestre.
Vi er nået dertil, hvor tiden er inde til at forberede den næste generation af kampfly til erstatning for de kampfly af typen F-16, som i øjeblikket tjener det danske forsvar, og vel at mærke tjener det danske forsvar rigtig godt.
Nu er vi nået så langt frem med de F-16-fly, vi har, at det er tid til at planlægge en udskiftning.
Det er ikke sådan, at vi ikke fortsat skal bruge de fly, vi har, men det tager som nævnt lang tid at finde de rigtige nye fly, som lever op til de behov, vi har, og ikke mindst til de behov, vi kommer til at få i fremtiden.
Det er derfor vigtigt, at vi i god tid påbegynder arbejdet med at finde egnede fly og egnede leverandører, og det er så den proces, vi nu igennem længere tid har været i gang med, og som vil strække sig over mange år endnu.
I Forsvarskommissionen kommer vi også til at diskutere kampfly og behovet, størrelsen, mulighederne, hvad de skal kunne osv., og der tror jeg, det er vigtigt, at vi skal sammensætte og indrette vores eskadriller, så vi kan løse egne opgaver, både civile og militære, men vi skal også hele tiden indtænke, at vores fly skal indgå i den samlede NATO-løsning.
Vi skal altså både tænke samarbejde med NATO og tage hensyn til egne behov.
Sideløbende har Danmark så været med i udviklingen af den ene af de aktuelle flytyper, nemlig JSF-flyet, Joint Strike Fighter-flyet.
Den danske deltagelse i det her udviklingsprojekt har haft flere årsager.
Naturligvis har det givet os en del indsigt i og viden om udvikling af netop denne flytype, en flytype, som er næste generation i kampfly.
Den har også givet danske virksomheder en enestående mulighed for at få indsigt i den nye teknologi og del i fremstillingen af de efterfølgende ordrer.
Men det, der også er vigtigt at understrege i dag, når vi igen har forespørgselsdebatten om kampfly, er, at der ikke er truffet nogen endelig beslutning.
Den ærlige og åbne sagsbehandling, som forsvarsministeren har valgt for projektet, skal efter vores opfattelse fortsætte i det videre forløb.